ওয়েব ডেস্ক: রাতের কলকাতায় আগুন আতঙ্ক। শুক্রবার রাত ১০টা ৪০ নাগাদ আনন্দপুরের আকাশ টাওয়ারে চারতলায় ইমামির অফিসে আগুন লাগে। অফিস তখন বন্ধ ছিল। আগুন লাগার খবর পেয়ে ছুটে আসেন কর্মীরা। দমকলের ১০টি ইঞ্জিনের চেষ্টায় আগুন নিয়ন্ত্রণে আনা হয়। নিরাপত্তারক্ষীরা জানিয়েছেন, প্রথমে কিচেনে আগুন লাগে। সেখান থেকে ছড়িয়ে পড়ে রেকর্ড রুমে। কালো ধোঁয়ায় দুজন IT ইঞ্জিনিয়ার ও এক নিরাপত্তারক্ষী ভিতরে আটকে পড়েন। নিজেদের চেষ্টায় বেরিয়ে আসেন তাঁরা। আকাশ টাওয়ার বিল্ডিংয়েই রয়েছে পাসপোর্ট অফিস। ছোট বড় মিলিয়ে আরও ৫৬টি অফিস রয়েছে এই বিল্ডিংয়ে। স্বাভাবিক ভাবেই আতঙ্ক ছড়িয়ে পড়ে। ইমামি কর্তৃপক্ষের দাবি, তাঁদের অফিসে অগ্নি নির্বাপণের সব রকম ব্যবস্থা ছিল। যদিও দমকলের আধিকারিক জানিয়েছেন, অগ্নি নির্বাপণ ব্যবস্থা থাকলেও তা ভাল ভাবে কাজ করেনি।